เตือนคิดให้ถี่ถ้วนก่อนซื้อพันธบัตร
เตือนประชาชนคิดให้หนักก่อนซื้อพันธบัตรออมทรัพย์ 8 หมื่นล้าน
30 ส.ค. 2555

เตือนประชาชนคิดให้หนักก่อนซื้อพันธบัตรออมทรัพย์ 8 หมื่นล้าน
แหล่งข่าวจากธนาคารพาณิชย์ เปิดเผยว่า อยากเตือนไปยังประชาชนและผู้สูงอายุ ให้พิจารณาวางแผนการเงินให้ถี่ถ้วนหากต้องการลงทุนซื้อพันธบัตรออมทรัพย์ ที่รัฐบาลยิ่งลักษณ์ ชินวัตร จะนำออกมาจำหน่ายขายให้กับประชาชนที่มีอายุ 60 ปีขึ้นไป ให้ได้สิทธิซื้อก่อนในวันที่ 3-14 ก.ย.นี้
ทั้งนี้ เพราะพันธบัตรออมทรัพย์ชุดนี้มีอายุ 6 ปี วงเงินทั้งสิ้น 8 หมื่นล้านบาท ให้ผลตอบแทนเพียง 3.99% จ่ายดอกเบี้ยปีละ 2 ครั้ง คือเดือน มี.ค.และ ก.ย. วงเงินซื้อขั้นต่ำ 1 หน่วย หรือ 1,000 บาท จำกัดซื้อสูงสุดไม่เกิน 2,000 หน่วย หรือไม่เกิน 2 ล้านบาท ซึ่งอัตราผลตอบแทนดังกล่าวถือว่าต่ำมาก เมื่อเทียบกับดอกเบี้ยออมทรัพย์ที่ปัจจุบันจ่ายกันที่ 3.5-4% แต่มีระยะเวลาการฝากที่สั้นกว่ามาก
“อัตราการจ่ายผลตอบแทน 3.99% เมื่อหักภาษี 15% แล้วผลตอบแทนสุทธิที่จะได้รับแค่ 3.3915% เท่านั้น” แหล่งข่าวระบุ
ปัจจุบันธนาคารพาณิชย์หลายแห่งมีการออกเงินฝากดอกเบี้ยสูงมาจำนวนมาก เช่น ธนาคารกรุงไทยมีเงินฝาก 22 เดือน ที่จ่ายดอกเบี้ย 4% ธนาคารเกียรตินาคิน ที่ออกเงินฝาก 18 เดือน จ่ายดอกเบี้ย 4% ธนาคารซีไอเอ็มบีไทยที่ออกเงินฝากประจำ 12 เดือน ให้กับผู้อายุ 55 ปีขึ้นไป สูงสุดไม่เกิน 5 แสนบาท จ่ายดอกเบี้ย 3.25%
นอกจากนี้ พันธบัตรชุดนี้ยังเป็นแบบไร้ใบตราสาร (Scripless) หากผู้ถือกรรมสิทธิ์ต้องการนำพันธบัตรไปเป็นหลักประกันให้กับหน่วยงานราชการ จะต้องติดต่อธนาคารตัวแทนจำหน่ายเพื่อขอพันธบัตรโดยต้องจ่ายค่าธรรมเนียม